CELEX: 62012TN0063
Language: sl
Date: 2012-02-13 00:00:00
Title: Zadeva T-63/12: Tožba, vložena 13. februarja 2012 – Oil Turbo Compressor proti Svetu

31.3.2012   
            
            
               SL
            
            
               Uradni list Evropske unije
            
            
               C 98/27
            
         Tožba, vložena 13. februarja 2012 – Oil Turbo Compressor proti Svetu
   (Zadeva T-63/12)
   2012/C 98/44
   Jezik postopka: nemščina
   
      Stranki
   
   
      Tožeča stranka: Oil Turbo Compressor Co. (Private Joint Stock) (Teheran, Iran) (zastopnik: K. Kleinschmidt, odvetnik)
   
      Tožena stranka: Svet Evropske unije
   
      Predlogi
   
   Tožeča stranka predlaga:
   
               —
            
            
               razglasitev ničnosti Sklepa Sveta 2011/783/SZVP z dne 1. decembra 2011 o spremembi Sklepa 2010/413/SZVP o omejevalnih ukrepih proti Iranu (1) v delu, v katerem se ta pravni akt nanaša na tožečo stranko;
            
         
               —
            
            
               sprejetje ukrepa procesnega vodstva v skladu s členom 64 Poslovnika Splošnega sodišča, s katerim se toženi stranki naloži, da predloži vse dokumente v zvezi z izpodbijanim sklepom, v kolikor se nanašajo na tožečo stranko;
            
         
               —
            
            
               naložitev plačila stroškov toženi stranki.
            
         
      Tožbeni razlogi in bistvene trditve
   
   Tožeča stranka v podporo svoji tožbi v bistvu uveljavlja naslednje tožbene razloge.
   
               1.
            
            
               Prvi tožbeni razlog: očitno napačna presoja dejstev, na katerih temelji odločitev.
               Tožeča stranka na tem mestu navaja, da izpodbijani sklep temelji na napačnih dejstvih. To velja zlasti za domnevo tožene stranke, navedeno v točki 48 Priloge I k izpodbijanemu sklepu, da naj bi bila tožeča stranka povezana s podjetjem Sakhte Turbopomp va Kompressor (SATAK) (alias Turbo Compressor Manufacturer, TCMFG), ki ga je poimenovala EU. Tožeča stranka naj ne bi niti posredno niti neposredno preko udeleženega podjetja sodelovala pri jedrskih dejavnostih, pomembnih za širjenje jedrskega orožja in/ali pri razvoju nosilnega sistema za jedrsko orožje oziroma drugih sistemov orožja. Obstajala naj torej ne bi nobena dejstva, ki bi upravičevala odločitev tožene stranke in s tem povezanim posegom v temeljne pravice tožeče stranke, zagotovljene na podlagi Listine Evropske unije o temeljnih pravicah (Listina).
               Tožeča stranka se v tej zvezi sklicuje na poseg v svobodo gospodarske pobude, zagotovljene na podlagi člena 16 Listine, in v lastninsko pravico, zagotovljeno na podlagi člena 17 Listine, da v Evropski uniji zakonito pridobljeno lastnino uporablja in z njo razpolaga, ter na načela enakosti pred zakonom in prepovedi diskriminacije iz členov 20 in 21 Listine.
            
         
               2.
            
            
               Drugi tožbeni razlog: kršitev pravice tožeče stranke do nepristranskega sojenja in do učinkovitega pravnega varstva
               Tožeča stranka na tem mestu graja, da je utemeljitev, navedena v točki 48 Priloge I k izpodbijanemu sklepu splošna in sama po sebi ne more upravičiti velikega posega v temeljne pravice. Tožena stranka naj ne bi poimenovala niti obstoječih dejstev niti dokazov, s katerimi domnevno razpolaga. Tožeči stranki naj ne bi bila poznana nobena dejstva in/ali dokazi, ki bi upravičevali izpodbijani sklep.
            
         
               3.
            
            
               Tretji tožbeni razlog: kršitev načela sorazmernosti, ki je temeljno načelo pravne države
               V skladu z navedbami tožeče stranke izpodbijani sklep krši načelo sorazmernosti, ker vključitev imena tožeče stranke v Prilogo II k Sklepu 2010/413/SZVP ni v nobenem razumnem sorazmerju s cilji Sklepa, da se preprečijo jedrske dejavnosti Islamske republike Iran, relevantne za širjenje jedrskega orožja, trgovino in/ali razvijanje nosilnih sistemov za jedrsko orožje ali druge sisteme orožja. Tožena stranka poleg tega ni pojasnila, da naj bi bila izključitev tožeče stranke iz gospodarskega prometa z Evropsko unijo primerna, zlasti ukrep, ki za doseganje cilja najmanj omejuje. Poleg tega tožeča stranka graja, da se očitno ni pretehtalo med velikim posegom v temeljne pravice tožeče stranke in ciljem, ki mu domnevno sledi tožena stranka.
            
         
               4.
            
            
               Četrti tožbeni razlog: kršitev pravice do izjave, ki je temeljno načelo pravne države
               V tej zvezi se uveljavlja, da tožena stranka ni v zadostni meri navedla razlogov za vključitev tožeče stranke na seznam v Prilogi II k Sklepu 2010/413/SZVP. S tem naj bi tožena stranka kršila obveznost, ki izhaja iz načela pravne države, da tožeči stranki pojasni domnevno upravičljive, dejanske in posamezne razloge. Izpodbijani sklep tožeči stranki ni bil niti vročen niti ni bilo izvedeno zaslišanje. Do sedaj tožeči stranki ni bila ugodena zahteva, da se ji omogoči vpogled v spis glede sporne zadeve.
            
         
      (1)  Sklep Sveta 2011/783/SZVP z dne 1. decembra 2011 o spremembi Sklepa 2010/413/SZVP o omejevalnih ukrepih proti Iranu (UL L 319, str. 71).